
פסח שני
פסח שני
יום ארבעה עשר באייר נקרא 'פסח שני' לפי שבזמן שבית המקדש היה קיים, הקריבו ביום זה, אלה שלא הקריבו את קרבן פסחם במועדו בארבעה עשר בניסן. מחמת סיבות שגרמו שלא יכלו להקריבו. 
ונקרא 'פסח שני' ע"ש שהוא הזדמנות בפעם השניה, או ע"ש החדש השני, הוא אייר, שבו עושים פסח זה. ובירושלמי קורא לו: 'פסח זעירא', = פסח קטן. שאין בו את החומרות של פסח ראשון, וכדלהלן.

שונה מצות הקרבת קרבן פסח משאר מצוות שבתורה.
ששאר מצוות שנקבע להם מועד, עבר זמנו בטל מצוותו, ובפסח אעפ"י שנקבע לו מועד, ועוד זאת שהתורה שינתה וכתבה בו 'במועדו' שתי פעמים, אפ"ה, אם נאנס אדם ולא יכל לעשות הפסח במועדו הראשון. נתנה לו התורה מועד שני בארבעה עשר לחדש השני.
עוד, שלא מצינו עונש מפורש בתורה על שום מצות עשה. ועוד לא מצינו עונש חמור כ'כרת' על מצוות עשה אלא על שנים, אשר אחד מהן, ביטול מצות הקרבת הפסח במזיד. (והשני - ביטול מצות מילה).

ונשאלת השאלה, מה נשתנתה מצוה זו משאר כל המצוות?

ואפשר להבין זאת עפ"י ספר החינוך, גם על ה"חיוב כרת" וגם על טעם מצות "פסח שני":
לפי שמצות הפסח הוא אות חזק וברור לכל רואי השמש בחידוש העולם. כי אז בעת ההיא עשה עמנו האל ברוך הוא נסים ונפלאות גדולות, ושינה טבע העולם לעיני עמים רבים, וראו כל עמי הארץ כי השגחתו ויכולתו בתחתונים. ואז בעת ההיא האמינו הכל - ויאמינו כל הבאים אחריהם לעולם - באמת שהוא ברוך הוא ברא העולם יש מאין בעת שרצה.
ועוד שהפסח היא אות יהדותינו ואז יצאנו מלהיות עבדי פרעה להיות עבדי ה' והיא יסוד היהדות.

ולכן נתן ה' העונש לזה "מיתת כרת", ואשר על כן היה גם מרצונו ברוך הוא לזכות במצוה זו הנכבדת את כל איש מישראל, ואל יעכבהו אונס וריחוק מקום מעשותה; וגם אם יקרהו שנאנס בחודש הראשון ולא זכה בה עם הקודמין - יעשה אותה בחודש השני.

מהסיבות המונעות את האדם מלהקריב את הפסח ראשון במועדו. 
בתורה מפורט שני גורמים בלבד, והם: מחמת טומאה או בגלל דרך רחוקה; כמו שכתוב: "דבר אל בני ישראל לאמור איש איש כי יהיה טמא לנפש או בדרך רחוקה לכם או לדורותיכם, ועשה פסח לה', בחודש השני בארבעה עשר יום בין הערבים יעשו אותו, על מצות ומרורים יאכלוהו".

אבל מבואר: שלאו דווקא טומאה וריחוק הדרך לבד; אלא כל ששגג או נאנס או אפילו הזיד ולא הקריב בראשון - מקריב בשני. וגם הגר שנתגייר בין פסח ראשון לשני, וכן קטן שהגדיל בין שני הפסחים, חייבים לעשות פסח שני. 





מה בין פסח ראשון לפסח שני ? רק הדינים שהם מחוץ לקרבן: 

	פסח ראשון
	פסח שני

	נוהג שבעה ימים
	נוהג יום אחד

	אסור בחמץ בבל יראה
	חמץ עמו בבית (ויש אומרים אפי' לאכול)

	יום טוב ואיסור מלאכה
	אין איסור מלאכה

	טעון הלל באכילתו
	אין טעון הלל באכילתו



אבל בקרבן עצמו דיניהם שווים:
צלי אש, עם מצה ומרור, זמן אכילתם רק בלילה, ואין שוברים בהם עצם.

פסח שני נלמדת כהזדמנות נוספת הניתנת למי שלא היה יכול להשתתף בקרבן פסח במועדו המקורי, בי"ד בניסן. על כן קבע הקב"ה מועד נוסף, חודש לאחר הפסח הראשון, כ"פסח שני” בו יוכלו לתקן את אשר הפסידו, ולשוב ולהשתתף עם כלל ישראל בעשיית קרבן הפסח. ומכאן נלמד אף אנו שאף אם עוד לא התחלנו ללמוד תורה כדבעי, ולעשות רצונו יתברך, והיינו בחינת מי שהיה "טמא" או ב"דרך רחוקה" ולא ניתנה לו אותה הזדמנות לזכות בתורה, בזמנה המיועד. עדיין אין מאוחר, ישנו "פסח שני". וכפי שידוע האימרה: "תמיד מאוחר, אך אף פעם לא מדי מאוחר". [בעלמא הדין, אבל בעלמא דאתי את הנעשה כבר אי אפשר לשנות, רק הצאצאים יכולים להועיל הרבה לטובת הנשמה, אבל האדם עצמו עבר זמנו. אשר על כן צריך האדם לדעת לתקן עצמו בפרוזדור כדי שיכנס לטרקלין.]

קבלת מצוה זו מפי ה' היתה שונה מבשאר כל המצוות. שאר המצוות קיבל משה כולם מסיני, ואולם פרשת 'פסח שני' נאמרה בעקבות מעשה שאירע, וכך היה המעשה:

למעשה לא נצטוו בנ"י על הפסח אלא מאז ביאתם לארץ ובמבואר בכתוב "והיה כי תבואו אל הארץ וגו'" וכן כתוב "והיה כי יביאך ה' אל ארץ הכנעני וגו'". אלא שבשנה השנית לצאת בנ"י ממצרים נצטוו בנ"י בציווי חד פעמי לעשות את הפסח הראשון במדבר סיני. והיו ביניהם אנשים אשר היו טמאים לנפש אדם ולא יכלו לעשות הפסח במועדו. ישנם כמה דעות בסיבת טומאתם: או שנושאי ארונו של יוסף היו, או עסוקין במת מצוה היו.
ויקרבו לפני משה ואהרן ויאמרו: "למה נגרע לבלתי הקריב את קרבן ה' במועדו בתוך בני ישראל": -ובזכותם זכו לפרשת מצות פסח שני.

ולכאורה הרי "האנשים אשר היו טמאים" במדבר, היו פטורים מהפסח ולא היו נענשים על בלתי הקריבם את קרבן ה'. ועוד יותר מצינו בגמרא "חישב אדם לעשות מצוה ונאנס ולא עשאה מעלה עליו הכתוב כאילו עשאה" והם הרי אנוסים היו מפני טומאת מת שהיתה עליהם.
אלא שלא רצו בשום אופן לקבל את דין הפטור מקרבן פסח וטענו "למה נגרע". זוהי הגדלות של יהודי לשמוח בזכות הבאה לידו לקיים עוד מצוה, ולא לוותר.

בגמרא מסופר על אומות העולם שיבואו לעתיד לבוא אל הקב"ה ויאמרו לו: "תנה לנו את התורה מראש ונעשנה. אומר להם הקב"ה וכו' מצוה קלה יש לי וסוכה שמה לכו ועשו אותה וכו'. מיד כל אחד ואחד נוטל והולך ועושה סוכה בראש גגו, והקב"ה מקדיר עליהם חמה כבתקופת תמוז וכל אחד ואחד מבעט בסוכתו ויוצא". ומוסיפה שם הגמ' להקשות, והרי כדין עשו שיצאו מהסוכה, כיון שהקדיר עליהם חמה מצטערים הם ופטורים מן הסוכה. ומתרצת הגמ': "נהי דפטור בעוטי מי מבעטי?!"

יהודי וגוי יוצאים מן הסוכה. לשניהם אותה סיבה: "מצטער פטור מן הסוכה". אך האופן בו הם נוטשים את הסוכה מלמד עד כמה רחוקים הם זה מזה בדרגתם הרוחנית. הגוי רואה בפטור ההלכתי גורם המעניק לו הזדמנות "להפטר" מעול המצוה. אי לכך, יציאתו מן הסוכה פרועה וגסה - מבעט ויוצא. היהודי מצטער על הזדמנות לקיים עוד מצוה שנשללה ממנו, ולכן הוא יוצא מהסוכה נכנע כעבד שרצה למזוג כוס לרבו ושפך לו קיתון בפניו.

שמעתי אומרים בשם ה"בית ישראל" מגור זי"ע: ששאל למה דווקא פסח זכה לשני מה שלא מצינו בשבועות וסוכות "שני". והוא ענה ע"ז: כי בפסח בקשו זאת. ובכדי לקבל עוד יו"ט צריך "לבקש" והוא ע"ד שאמרנו שלא וויתרו על מצוה זאת בשום אופן. (ומקודם כבר תירצנו זאת בדרך אחרת).

 טעם שנקבע פסח שני להיות בי"ד באייר, אם להיטהר מפני הטומאה, היה מספיק זמן של שני שבועות לכל הטמאים. כתב הרב יעקב עמדין שמן השמים גילו לו הטעם, לפי שבשנה הראשונה אכלו מן העוגות מצות שהוציאו ממצרים עד ליל ט"ו באייר, מכאן ראיה שענין הפסח והמצה קדושתם נמשכת עד אותו לילה ותו לא. ועד אותו לילה נמשך נס של יציאת מצרים ואכילת מצה.

פסח שני, אינו לא חג ולא מועד. אך הואיל ובזמן שבית המקדש היה קיים, היה יום זה יום שמחה לאלה שקיימו בו מצות הקרבת קרבן פסח. יש בו קצת עילוי, ולכן אין אומרים בו תחנון בתפלה. יש נוהגים לאכול ביום זה מצה שנשארה מפסח לזכר קרבן הפסח שנאכל עם המצות, ועוד לפי מה שאמרנו בשם היעב"ץ הרי קדושת והארת הפסח והמצות נמשכים עד פסח שני.

יתן ה' שכבר נזכה לאכול מן הפסחים ומן הזבחים במהרה בימינו, אמן

